Document ID: 32010R1265

ΚΑΝΟΝΙΣΜΌΣ (ΕΕ) αριθ. 1265/2010 ΤΟΥ ΣΥΜΒΟΥΛΊΟΥ
της 20ής Δεκεμβρίου 2010
σχετικά με την τροποποίηση του κανονισμού (ΕΚ) αριθ. 1255/96 για την προσωρινή αναστολή των αυτόνομων δασμών του κοινού δασμολογίου για ορισμένα βιομηχανικά, γεωργικά και αλιευτικά προϊόντα
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 31,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Είναι προς το συμφέρον της Ένωσης να αναστείλει πλήρως τους αυτόνομους δασμούς του κοινού δασμολογίου για ορισμένα νέα προϊόντα τα οποία επί του παρόντος δεν περιλαμβάνονται στο παράρτημα του κανονισμού (ΕΚ) αριθ. 1255/96 του Συμβουλίου (1).
(2)
Οι κωδικοί ΣΟ και TARIC 2805309010, 2805309020, 2825500010, 2933790040, 3908900020, 3920621988 και 8525801930 για πέντε προϊόντα τα οποία επί του παρόντος περιλαμβάνονται στο παράρτημα του κανονισμού (ΕΚ) αριθ. 1255/96 πρέπει να διαγραφούν από τον κατάλογο, διότι η Κοινότητα δεν έχει πλέον συμφέρον να διατηρήσει την αναστολή των αυτόνομων δασμών του κοινού δασμολογίου για τα προϊόντα αυτά.
(3)
Είναι αναγκαίο να τροποποιηθεί η περιγραφή 18 αναστολών στο παράρτημα του κανονισμού (ΕΚ) αριθ. 1255/96, προκειμένου να ληφθούν υπόψη οι τεχνικές εξελίξεις των προϊόντων και οι οικονομικές τάσεις της αγοράς. Οι εν λόγω αναστολές πρέπει να διαγραφούν από τον κατάλογο του παραρτήματος και να επανεισαχθούν ως νέες αναστολές με τη χρήση νέων περιγραφών. Επιπλέον, πρέπει να αλλάξουν οι κώδικες ΣΟ για 20 προϊόντα και οι κώδικες TARIC για 11 προϊόντα.
(4)
Οι αναστολές για τις οποίες είναι αναγκαίες αυτές οι τεχνικές τροποποιήσεις πρέπει να διαγραφούν από τον κατάλογο των αναστολών στο παράρτημα του κανονισμού (ΕΚ) αριθ. 1255/96 και να επανεισαχθούν στον κατάλογο αυτό κάνοντας χρήση της νέας περιγραφής προϊόντων, των νέων κωδικών ΣΟ ή των νέων κωδικών TARIC.
(5)
Για να υπάρχει σαφήνεια, οι τροποποιηθείσες καταχωρίσεις θα πρέπει να φέρουν αστερίσκο στους καταλόγους με τις εισαχθείσες και διαγραφείσες αναστολές που παρατίθενται στα Παραρτήματα I και ΙΙ στον παρόντα κανονισμό.
(6)
Η πείρα έχει αποδείξει ότι είναι αναγκαίο να προβλεφθεί ημερομηνία λήξεως των αναστολών που παρατίθενται στον κανονισμό (ΕΚ) αριθ. 1255/96, προκειμένου να ληφθούν υπόψη οι τεχνολογικές και οικονομικές εξελίξεις. Αυτό δεν θα πρέπει να αποκλείει την πρόωρη λήξη της ισχύος ορισμένων μέτρων ή την παράτασή τους και πέραν της ημερομηνίας λήξεως, εφόσον συντρέχουν οικονομικοί λόγοι, σύμφωνα με τις αρχές που καθορίζονται στην ανακοίνωση της Επιτροπής του 1998 σχετικά με τις αυτόνομες δασμολογικές αναστολές και ποσοστώσεις (2).
(7)
Ο κανονισμός (ΕΚ) αριθ. 1255/96 θα πρέπει επομένως να τροποποιηθεί αναλόγως.
(8)
Δεδομένου ότι οι αναστολές που θεσπίζει ο παρών κανονισμός εφαρμόζονται υποχρεωτικά την 1η Ιανουαρίου 2011, ο παρών κανονισμός θα πρέπει να εφαρμόζεται από την ημερομηνία αυτή και να τεθεί άμεσα σε ισχύ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 1255/96 τροποποιείται ως εξής:
(1)
προστίθενται οι σειρές για τα προϊόντα που απαριθμούνται στο παράρτημα I του παρόντος κανονισμού,
(2)
διαγράφονται οι σειρές για τα προϊόντα των οποίων οι κωδικοί ΣΟ και TARIC απαριθμούνται στο παράρτημα II του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2011.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Δεκεμβρίου 2010.

Labels: 1
7
3
6
15